
Forord

Frafall i skolen rammer både høyinntekts- og lavinntektsland, og internasjonal så vel som nasjonal forskning på frafall i skolen viser at det er et komplekst fenomen. Formålet med denne boken er å bidra med økt kunnskap om lovende og frafallshemmende praksiser i den norske konteksten for å beholde elevene i opplæringsløpet. Samtidig retter vi oppmerksomheten mot mulige implikasjoner for styringen av skolen, praksis på ulike nivåer i utdanningssystemet og videre forskning. Mange av utfordringene skolene står overfor, er knyttet til den lokale eller regionale konteksten. Det krever at skolene må arbeide sammen med aktører i og utenfor skolen for å finne gode måter å håndtere dem på. I prosjektet Professional Actors’ Work to Retain Students in Secondary Education (ProAct) undersøker vi nettopp dette samarbeidet, som foregår på tvers av nivåer i skolesystemet (skole, kommune, fylkeskommune), og på tvers av offentlige instanser og profesjoner (PPT, Nav, politi, helsefaglig personell osv.). I prosjektet samarbeider vi med tre fylkeskommuner i Norge, og i hvert av fylkene har vi valgt ut to videregående skoler som vi følger over tid, ungdomsskoler som avgir elever til disse skolene, og vi har inkludert ansvarlige skolemyndigheter i kommunene der ungdomsskolene er lokalisert. Prosjektet sikter mot å generere og systematisere ny kunnskap som kan bidra til å forstå et så komplekst fenomen som frafall, hva slags tiltak og prosesser som kan bidra til å beholde elevene i opplæringsløpet, og ikke minst legge til rette slik at skoler, skolemyndigheter og andre involverte aktører kan lære av hverandre og samarbeide til beste for elevene.

Målgruppen for boken er skoleledere, lærere og representanter for andre viktige yrkesgrupper i skolen, ansatte i fylkeskommuner og kommuner, ulike støttetjenester for skoler, representanter fra offentlige sektorer som er relevant i samarbeidet med skoler om elevers behov, nasjonale myndigheter samt forskere ved universiteter og høyskoler og masterstudenter for en rekke relevante studier, som kan bidra i det tverrfaglige arbeidet i laget rundt elevene.

Vi retter en stor takk til Norges forskningsråd, som har tildelt prosjektmidler fra programmet «Forskning og innovasjon i utdanningssektoren» (FINNUT). Vi vil takke politikere og statstjenestepersoner på nasjonalt nivå som har bidratt med sine perspektiver i datainnsamlingen, utdanningsmyndighetene i de tre fylkene som har valgt å delta i prosjektet, skoleledere, personalet og elevrepresentanter ved de seks videregående skolene, skoleledere ved de seks ungdomsskolene, som avgir elever til de videregående skolene, skolemyndighetene i kommunene der de seks ungdomsskolene er lokalisert, representanter fra støttetjenestene og andre samarbeidspartnere for skolene. Datainnsamlingen har vært svært omfattende og har gått over flere år. I denne boken hadde vi plass til et utvalg av analysene, og arbeidet med det videre datamaterialet vil fortsette etter at prosjektet formelt avsluttes våren 2025. Spesielt takker vi alle som har stilt seg til disposisjon for observasjoner og intervjuer. Det har vært utrolig spennende å besøke alle skolene. Engasjementet og omsorgen for elevene kommer tydelig frem, ikke bare gjennom praksisene vi har identifisert, men også som en del av skolenes kultur. Dette preger miljøet og blir spesielt synlig i interaksjonen mellom de involverte aktørene.

Takk til prosjektets referansegruppe for faglige samtaler og tilbakemeldinger underveis i prosjektet, også i rammen av internasjonale forskningssymposier og møter: professor James Spillane ved Northwestern University i USA, professor Anne Homme ved Universitetet i Bergen, professor Christian Ydesen ved Universität Zürich i Sveits, professor Felicitas Acosta ved Universidad Nacional de General Sarmiento i Argentina og dr. Helga Aune ved Universitetet i Oslo. Takk også til kollegaer som har bidratt med spørsmål og kommentarer til arbeidet vårt.

Vi retter også en takk til forskergruppen Læreplanstudier, utdanningsledelse og styring (CLEG) ved Det utdanningsvitenskapelige fakultet ved Universitetet i Oslo for muligheten til å presentere og diskutere kapittelutkast under utvikling.

En stor takk til alle forfattere og prosjektpartnere som har bidratt til denne boken – ikke bare gjennom kapitlene, men også gjennom hele prosessen, fra idémyldring og felles skriveseminarer til tilbakemeldinger og diskusjoner rundt skisser og mer ferdige kapittelutkast.

Til slutt retter vi en takk til fagfellene for konstruktive tilbakemeldinger og til redaktør Katinka Lønne Christiansen for god oppfølgning fra ideutkast til utgivelse av denne antologien.

Oslo, oktober 2024

Guri Skedsmo, Ruth Jensen og Jeffrey Hall

